b'\n_START_ARTICLE_\nFuglebjerggaard\n_START_PARAGRAPH_\nFuglebjerggaard er en gammel s\xc3\xa6deg\xc3\xa5rd, som n\xc3\xa6vnes f\xc3\xb8rste gang i 1390. G\xc3\xa5rden ligger i Fuglebjerg Sogn, \xc3\x98ster Flakkebjerg Herred, N\xc3\xa6stved Kommune. Hovedbygningen er opf\xc3\xb8rt i 1857_NEWLINE_Fuglebjerggaard er i dag p\xc3\xa5 36 hektar\n_START_SECTION_\nFuglebjerggaards Historie\n_START_PARAGRAPH_\nDen \xc3\xa6ldste beskrivelse af Fuglebjergg\xc3\xa5rds bygninger g\xc3\xa5r tilbage til 1755. P\xc3\xa5 det tidspunkt bestod herreg\xc3\xa5rden af tre \xc3\xa6ldre, teglh\xc3\xa6ngte fl\xc3\xb8je i bindingsv\xc3\xa6rk samt en ladeg\xc3\xa5rd. Herreg\xc3\xa5rdens hovedfl\xc3\xb8j l\xc3\xa5 mod syd og var indrettet til beboelse. De to mindre sidefl\xc3\xb8je var derimod indrettet med k\xc3\xb8kken, bryggers, spisekammer og lignende. Ingen af de n\xc3\xa6vnte bygninger er dog bevaret. Den nuv\xc3\xa6rende hovedbygning er opf\xc3\xb8rt i 1857 ved Henning Wolff i \xc3\xa9t stokv\xc3\xa6rk med h\xc3\xb8j k\xc3\xa6lder og h\xc3\xb8jt gennemg\xc3\xa5ende midtparti i 2 stokv\xc3\xa6rk med en del ren\xc3\xa6ssanceforsiringer. Samtlige avlsbygninger er af nyere dato. Fuglebjergg\xc3\xa5rd har v\xc3\xa6ret i sl\xc3\xa6gten de Neergaards eje i over 200 \xc3\xa5r. Bygningss\xc3\xa6ttet og 36 ha er i 2005 solgt til Andreas Hastrup, der samtidig ejer land- og skovbrugsejendomme i udlandet. Der er ikke offentlig adgang til ejendommen._NEWLINE_Fuglebjergg\xc3\xa5rd blev som et af Henning Wolffs overlevende hovedv\xc3\xa6rker indstillet til fredning af Det s\xc3\xa6rlige Bygningssyn i 2006. Ejeren Andreas Hastrup var igennem hele forl\xc3\xb8bet velvilligt indstillet over for en eventuel fredning, under foruds\xc3\xa6tning af at Kulturarvstyrelsen godkendte den planlagte/gennemf\xc3\xb8rte helt n\xc3\xb8dvendige renovering af hovedbygningen, der bragte boligen n\xc3\xa6rmere det oprindelige udseende. Som et led i restaureringen (samt tilpasning af boligen til nutidigt brug), \xc3\xb8nskede ejer at opstille to ens "lette" nye sorte st\xc3\xa5ltrapper ud fra de mod syd symetrisk placeret eksisterende d\xc3\xb8re mod parken. Grundet dette \xc3\xb8nske fra ejers side, blev fredningen ikke gennemf\xc3\xb8rt af Kulturarvsstyrelsen, der valgte ikke at f\xc3\xb8lge Bygningssynets indstilling.'